വിമാനത്താവള ഉദ്യോഗസ്ഥരുടെ പേരില് പരസ്യം ചെയ്തു തട്ടിപ്പ് നെടുമ്ബാശേരി: കൊച്ചി അന്താരാഷ്ട്ര വിമാനത്താവള കമ്ബനിയുടെയും സിയാല് അവിടത്തെ ഉദ്യോഗസ്ഥരുടെയും പേരില് തട്ടിപ്പ് നടത്തുന്ന സംഭവങ്ങള് തുടര്ക്കഥയാകുന്നു. സമൂഹമാധ്യമങ്ങള് വഴിയും ഓണ്ലൈന് പരസ്യ വെബ്സൈറ്റുകള് വഴിയും പരസ്യം നല്കിയാണ് തട്ടിപ്പ് അരങ്ങേറുന്നത്. നിരവധി തട്ടിപ്പ് സംഘങ്ങള് ഇത്തരത്തില് പ്രവര്ത്തിക്കുന്നതായാണ് വിവരം. തൊഴില് വാഗ്ദാനം ചെയ്തുള്ള തട്ടിപ്പാണ് ഇതുവരെ റിപ്പോര്ട്ട് ചെയ്തിരുന്നതെങ്കില് പുതിയ രീതികളിലുള്ള തട്ടിപ്പും പുറത്തുവരുന്നുണ്ട്. വിമാനത്താവളത്തിലെ സിഐഎസ്എഫിലെ ഉയര്ന്ന ഉദ്യോഗസ്ഥനാണെന്നും തനിക്കു സംസ്ഥാനത്തിന് പുറത്തേക്ക് സ്ഥലംമാറ്റം ലഭിച്ചെന്നും ഇവിടെ ഉപയോഗിച്ചിരുന്ന വീട്ടുപകരണങ്ങള് പെട്ടെന്നു വില്പന നടത്തണമെന്നും പരസ്യം ചെയ്താണ് പുതിയ തട്ടിപ്പ്. പരസ്യത്തോടൊപ്പം ഉയര്ന്ന ഒരു ഉദ്യോഗസ്ഥന്റെ യൂണിഫോമിലുള്ള ഫോട്ടോ ഉണ്ടാകും. ഫ്രിഡ്ജ്, ടിവി, ഫര്ണിച്ചറുകള് തുടങ്ങിയവയുടെ ചിത്രങ്ങളും നല്കും. പരസ്യത്തില് കാണുന്ന നമ്ബറില് ബന്ധപ്പെടുമ്ബോള് താന് ഇപ്പോള് തിരക്കിലാണെന്നും മറ്റൊരാളെ അങ്ങോട്ടേക്ക് അയയ്ക്കാമെന്നും അയാളുമായി കാര്യങ്ങള് പറഞ്ഞ് ധാരണയായാല് അഡ്വാന്സ് തുക കൊടുത്തയയ്ക്കാനും നിര്ദ്ദേശിക്കും. ദൂതനായി എത്തുന്ന ആളുമായി സംസാരിച്ച് ലക്ഷങ്ങള് വില വരുന്ന ഗൃഹോപകരണങ്ങള് തുച്ഛമായ വിലയ്ക്ക് പറഞ്ഞുറപ്പിക്കും. അഡ്വാന്സായി ആവശ്യപ്പെടുന്ന തുക നല്കുകയും ചെയ്യും. 5,000 രൂപ മുതല് 10,000 രൂപ വരെയാണ് അഡ്വാന്സ് ഇനത്തില് ആവശ്യപ്പെടുന്നത്. പിന്നീട് ഈ നമ്ബറില് വിളിച്ചാല് യാതൊരു പ്രതികരണവും ഉണ്ടാകില്ല. നെടുമ്ബാശേരി പോലീസില് ലഭിച്ച പരാതിയുടെ അടിസ്ഥാനത്തില് തട്ടിപ്പ് സംഘങ്ങളെ കണ്ടെത്താന് നടപടി ആരംഭിച്ചതായി സര്ക്കിള് ഇന്സ്പെക്ടര് പി.എം. ബൈജു പറഞ്ഞു.